钦定古今图书集成/明伦汇编/闺媛典/第039卷 > 《书周节妇孝感之异》明·沈周
## 钦定古今图书集成/明伦汇编/闺媛典/第039卷 > 《书周节妇孝感之异》明·沈周

黄氏，十九时，归周文璧。氏二年文璧丧，惟一弱女恃。
“有姑患痿痹，其状莫比儗。有肢如无筋，有骨如无髓。
在床如空中，有身如蜕委。日夜但冥冥，仅有息存尔。
闻听与触动，稍及即厥死。荐地方儗步，通问必附耳。
艰难食溲次，不敢托诸婢。百药无一效，百累丛一己。
黄氏心烦恼，惛惛不知处。东家优婆夷，怜悯为黄语。
‘汝姑溺苦海，汝知故何以？𠍴业如丘山。宿世所积累，
须皈大势力。南海有大士，解难说真言，功德莫思议，
但要深心持，日日要如是。一言一拜叩，亿又八千数。
在佛虽有程，敬受无庸纪。功深果报应，何患患不起’。”
黄氏闻是言，烦恼生欢喜。洁室便置像，恭敬为作礼。
沐浴体投地，心观口娓娓。亦不知有终，亦不知有始，
亦不知有寒，亦不知有暑，阅日千八百，历年数有五。
俄梦见一姥，前黄行迤逦，心谓是现化，称名略不顾。
极力欲追即，步步悬尺只，迳入一区庐，阖户若相拒。
款叩发号泣，其户划然启。菩萨示妙相，金光烁瞻睹。
头上珠缨络，晃晃复蕊蕊。莲目垂慈光，宣言启玉齿。
黄氏前谛听，合掌作长跪。云“汝依吾道，悉知悉见已，
慈悲为我愿，岂无嘱付汝，修功加精进。”九日一扶倚，
七九扶以行，前及我处所，觉来汗淋漓，其言尚在耳。
悟佛为众生，方便指门户。信心愈坚牢，额破吻俱腐。
临日试小掖，筋骨觉可举。屡试屡无难，还能步移跬。
彳亍诣佛前，奠香致情旨。其炷从空跃，逾梁而直下。
乃著“于病人，正中顶囟里。其声若惊霆，其势若击杵。
身心发震竦，百苦悉皆去。如风卷天云，不复留纤滓。
如春活枯苇，如冰化为水。亲党尽来观，赞叹世无此。
姑谢新妇力，脱我出死簿。新妇答何功，菩萨威力故。
此事闻其甥，王纶能𫌨缕。韦虚气治痿，若或有仙技。”
黄氏孝治痿，专以诚为主。格物与布气，非诚莫相与。
孝有致久旱，孝有致冰鲤。事本出非常，未可论常理。
我特书其孝，勃谿用为砥。至今昆山人，大书播邑史。

《史记孝文本纪》：齐太仓令淳于公有罪当刑，诏狱逮
徙系长安。太仓公无男，有女五人。太仓公将行，会逮，
骂其女曰：“‘生子不生男，缓急非有益也’。其少女缇萦
自伤泣，乃随其父至长安，上书曰：‘妾父为吏，齐中皆
称其廉平。今坐法当刑，妾伤夫死者不可复生，刑者
不可复属，虽欲改过自新，其道无由也。妾愿没入为
官婢，赎父刑罪，使得自新’。”书奏天子，天子怜悲其意，
乃下诏除肉刑。

杜预《女记》：大女缑玉，陈缑氏之女也。夫之从母兄弟
杀其父，玉为父报仇，杀已至亲，缚玉付吏狱，竟当行
刑。有名士申屠子龙者，缑玉同县人也，嘉其义勇，奏
记于县曰：“伏闻大女缑玉为父报仇，狱已决，不胜感
悼之情，敢陈所闻。昔太原周党，感《春秋》义，辞师复仇，
当时论者，犹高其节。况玉女弱，耳无所闻，心无所激，
内无同生之谋，外无交游之助，直推父子之情，奋发
怒之心，手刃刺仇，僵尸流血。”当时闻之，人无勇怯，莫

阱槛，罪名已定，皆心低意沮，怅惋长叹。蟠虽愚昧，以
为“玉之节义，历代未有，足以感无耻之孤，激甚辱之
子。瑕玉不值明时，尚望追旌闾墓，显异后嗣，况在清
听，不加哀矜之贷，诚为朝廷痛之。”〈按后汉书申屠蟠传外黄令梁配善
其言乃为谳得减死论〉

《水经注》：“去江七里，江士游诗之所居。诗至孝，母好饮
江水，嗜鱼脍，常以鸡鸣溯流汲于江，溺死。妇恐姑知，
称诗游学，冬夏衣服，实投江流，于是至孝。”上通洞泉，
出其舍侧，而有江之甘焉。诗有田滨江泽卤泉流所
溉，尽其沃野。又涌泉之中，旦旦常出鲤鱼一双以膳
焉。可谓孝悌发于方寸，徽美著于无穷者也。〈注江士游后汉
书作姜士游华阳国志云孝子江阳符长姜诗字士游〉
《后汉书梁竦传》：“竦有三男三女，肃宗纳其二女，皆为
贵人。小贵人生和帝，窦皇后养以为子，而竦家私相
庆。后诸窦闻之，恐梁氏得志，终为己害。建初八年，遂
谮杀二贵人，而陷竦等以恶逆。诏使汉阳太守郑据
传考竦，罪死狱中，家属复徙九真，辞语连及舞阴公
主，坐徙新城。使者护守宫省，事密，莫有知和帝梁氏”
生者。永元九年，窦太后崩，松子扈遣从兄䄠奏记三
府，以为汉家旧典，崇贵母氏，而梁贵人亲育圣躬，不
蒙尊号，求得申议。太尉张酺引䄠讯问事理，会后召
见，因白䄠奏记之状，帝感恸良久，曰：“于君意若何？”酺
对曰：“《春秋》之义，母以子贵。汉兴以来，母氏莫不隆显。
臣愚以为宜上尊号，追慰圣灵，存录诸舅，以明亲亲。”
帝悲泣曰：“非君孰为？朕思之。”会贵人姊南阳樊调妻
嫕上书自讼曰：“妾同产女弟，贵人前充后宫，蒙先帝
厚恩，得见宠幸。皇天授命，诞生圣明，而为窦宪兄弟
所谮诉，使妾父竦冤死牢狱，骸骨不掩，老母孤弟，远
徙万里，独妾遗脱，逸伏草野，常恐没命无由自达。今
遭值陛下神圣之运，亲统万几，群物得所。宪兄弟奸
恶，既伏辜诛，海内旷然，各获其宜。妾得苏息，拭目更
视，乃敢昧死自陈所天。妾闻太宗即位，薄氏蒙荣；宣
帝继统，史族复兴。妾门虽有薄、史之亲，独无外戚馀
恩，诚自悼伤。妾父既冤，不可复生，母氏年殊七十，及
弟棠等远在绝域，不知死生。愿乞收竦朽骨，使母、弟
得归本郡，则施过天地，存殁幸赖。”帝览章感悟，乃下
中常侍、掖庭令验问。嫕辞证明审，遂得引见陈状。留
嫕止宫中，连月乃出。赏赐衣被钱帛，第宅奴婢，旬月
之间，累资十万。嫕素有行操，帝益爱之，加号梁夫人，
擢樊调为羽林左监。调，光禄大夫宏兄之曾孙也。
《水经注》：符县长赵祉遣吏光尼和以永建元年十一
月诣巴郡，没死成濡滩。子贤求丧不得。女络年二十
五岁以还，至二年二月十五日尚不得丧，络乃乘小
船至父没处，哀哭自沈。见梦告贤曰：“至二十一日与
父俱出。”至日，父子果浮出江上。郡县上言，为之立碑，
以旌孝诚。〈按华阳国志作先尼和女络后汉书作孝女叔先雄父尼和为犍为功曹搜神记云
犍为叔先尼和其女名雄〉

江之道南，有曹娥碑。娥父旴迎涛溺死，娥时年十四，
哀父尸不得，乃号踊。江介因解衣投水，祝曰：“若值父
尸，衣当沈，若不值衣当浮，裁落便沈。”娥遂于沈处赴
水死。县令度尚使外甥邯郸子礼为碑文，以彰孝烈。
《野客丛谈》：王章下狱，妻子皆收系。章小女年十二，夜
起号哭曰：“平生狱上呼囚数常至九，今八而止。我君
素刚，先死者必君明日问之。”章果狱死。孔融弃市时，
七岁，女九岁，男以幼得全，寄他舍。主人有遗肉汁，男
渴而饮之，女曰：“今日之祸，岂得久活，何赖知肉味乎！”
兄号泣而止。或言于曹操，欲尽杀之。及收，女谓兄曰：
“若死者有知，得见父母，岂非至愿？”乃延颈就戮，神色
不变。自古儿女为家门累者，不为不多。就此二事，尤
其可伤者。夫七岁小女而勇决如是，虽圣门结缨赴
难者，不是过也。

《纪闻》：“吴宣城郡青阳县有孝女李娥庙，居曾阜之巅，
林木秀茂，周回十里，土人不敢樵采，敬而事之，日荐
𬞟藻。娥父吴大帝时为铁官，冶以铸军器，一夕炼金，
竭炉而金不出。时吴方草创，法令至严，诸耗折官物
十万，即坐斩倍又没入其家。而娥父所损折数过千
万。娥年十五，痛伤之，因火烈，遂自投于炉中，赫然属”
天，于是金液沸涌，溢于炉口。娥所蹑二履，浮出于炉
身，则化矣。其金汁塞炉而下，遂成沟渠，泉注二十里，
入于江水。其所收金，凡亿万觔。沟渠中铁，至今仍存。
故吴俗每冶铜铁，必先为娥立祠，享而祈福。

《世说》：庾玉台，希之弟也。希诛，将戮玉台。玉台子妇，宣
武弟桓豁女也。徒跣求进，阍禁不内，厉声曰：“是何小
人！我伯父门不听我前。”因突入号泣请曰：“庾玉台常
因人脚短三寸，当复能作贼不？”宣武笑曰：“婿故自急。”
遂原玉台一门。

《宋书彭城王义康传》，“文帝元嘉二十二年，太子詹事
范晔等谋反，事逮义康，有司请削义康王爵，收付廷
尉法狱治罪。诏特宥大辟，免义康及子泉陵侯亢女
始宁、丰城、益阳、兴平四县主为庶人，徙安成郡。二十
八年正月，遣中书舍人严龙赍药赐死，以侯礼葬安成。世祖大明四年，义康女玉秀等露板辞曰：‘父凶灭
无状，孤负天明。存荷优养，没蒙加礼。明罚羽山，未足
敕法。乌鸟微心，昧死上诉。乞反葬旧茔，糜骨乡壤’。”诏
听并加资给。

《梁书张缅传》：“缅母刘氏，以父没家贫，葬礼有阙，遂终
身不居正室，不随子入官府。缅在郡所得禄俸不敢
用，乃至妻子不易衣裳。及还都，并供其母，赈赡亲属，
虽累载所畜，一朝随尽。”

《唐书越王贞传》：“贞最幼，息珍子谪岭表，数世不能归。
开元中，女孙持四世柩北还，求祔王茔。诏嘉悯，敕宗
正寺、京兆府为访其兆，非陪陵者听葬。女名元贞，为
道士。”

《摭言》：裴晋公一日游香山寺，有妇人致一缇缯于僧
伽兰楯，祈祝掷筊，瞻拜而去。度见其所致，收取至暮，
妇人竟不至。诘旦复携来向者，妇人疾趋抚膺曰：“阿
父无罪被系，昨告人假得玉带二、犀带一，以赂津要，
不幸遗失，老父之祸，无所逃矣。”度因授之，妇人拜泣，
请留其一，度不答而去。

《金谿县志》：“金谿，故镇名，上幕采矿兴冶。唐宝历丙午，
冶监坐矿竭亏额，系狱榜笞，将丽重辟，其二女痛之，
齐投烁冶中死。事闻，父获释，且罢冶。”

《北梦琐言》：“唐大中年，兖州奏，先差赴庆州行营押官
郑神佐阵没，其室女年二十四，先亡父未行营已前
许嫁右骁雄军健李元庆，未受礼。及知父神佐阵没，
遂与李元庆休亲截发，往庆州北怀安镇收亡父遗
骸，到兖州瑕丘县进贤乡与亡母合葬讫，便于茔内
筑庐。”识者曰：“女子适边，取父遗骸合葬。烈而且孝，诚”
可嘉也。庐墓习于近俗，国不能禁，非也。广引《礼经》而
证之。

《唐书崔珙传》：崔珙，其先博陵人。父颋，官同州刺史。生
八子，皆有才，世以拟汉荀氏八龙诸崔。自咸通后，名
历台阁藩镇者数十人。其曾王母长孙春秋高无齿，
祖母唐事姑孝，每旦乳姑。一日病，召长幼言：“吾无以
报妇，愿后子孙皆若尔孝。世谓崔氏昌大有所本云。”
《郑注传》：注检校尚书左仆射，凤翔陇右节度使。请寮
属于训，训以钱可复为副。训败，监军张仲清等策访
注计事，斩其首，可复等及亲卒皆族。可复将死，女年
十四，为祈免，曰：“杀我父，何面目以生！”抱可复求死，亦
斩之。

《歙州图经》：“章预，歙县合阳乡人也。妻程氏与二女入
山采药，程为虎啮去。二女冤叫，挽其衣裾与虎力争，
虎乃舍之，程由是获全。时刺史刘赞嘉之，给汤药，蠲
户税，改乡为孝女。”

《五代史杂传》：安重荣因怒杀指挥使贾章，诬之以反。
章女尚幼，欲舍之，女曰：“吾家三十口，皆死于兵，存者
特吾与父尔。今父死，吾何忍独生，愿就死。”遂杀之。镇
人于是高贾女之烈，而知重荣之必败也。

《幸蜀记》：“四月，流军使王承纲于茂州。衍尝私至承纲
家，悦其女有美色，欲私之。某与承纲有隙，奏其出怨
言，故被贬。女闻纲得罪，剪发求赎其罪，不从，乃自缢
死。”

《紫微杂记》：乾道中，江西水灾，丰城农夫挈其母及妻
子就食他所，过小溪，密语妻曰：“谷贵艰食，岂能俱生？
我襁儿先渡，母老不能来，可弃之。”妇不忍，掖姑以行，
足陷泥淖，方取履，见白金烂然在水中，拾得之，语姑
曰：“本为贫徙，今幸天赐，可归矣。”登岸望其夫，不见，儿
戏沙上，问之，云“被黑牛衔入林中。入林视之，流血丹”
地，已为虎食矣。

《连州志》：“严武，高良人。祖某，治平中为狱吏。里有孝妇
孀居，事姑甚谨，姑忽以疾终。姑之女利其赀产，诬孝
妇谋他适，毒其母。孝妇久系苦棰，遂诬服。武祖得其
情，抱案诣郡守，力为之辨。郡守怒，勒归田里，孝妇寻
亦释。”

《高要县志》：梁聪有四女暨其子南正之女并五。其先
南雄人，咸淳间随父避国乱迁于宝查之甫草坊，因
世居焉。时岭南土旷，常数十里无民居。一日，母谓女
曰：“他日尔属良人，皆求之百里外。”女曰：“诸兄终身膝
下，儿辈能百里外从人乎？”遂并誓不嫁。聪父子义之，
建刹于其居之东，额曰“梅花寺”，塑佛像立田祀焉。寺
颇幽丽，森然林木，尢多梅树皆拳曲劲折，亭宇竹石
点缀之妙移人。都人士岁时萃业于兹，为其乡一小
都会。

《元典章》：“节妇魏阿张，大都路左警巡院咸宁坊人。适
魏明子蔓，其夫不事家业，取回回银二定，蔓被监收，
夤夜掣锁窜逃，不知所往。阿张父为代还。蔓有老母，
阿张孝养十馀年，甘旨不阙。后其夫还，复合生一子。
至元三年，夫亡，赁屋以居。子七岁，姑年九十五，阿张
孝养愈谨。里老朱进、何常等具状，有司以闻。诏加旌”
表，以厉风俗。

《滇载记》：梁王杀段功，其女僧志奴者，恒不忘复仇。将
适建昌，阿黎氏出手刺绣文旗以与弟宝曰：“我自束发，闻母称父冤恨非男子不能报，此旗所以识也。今
归夫家，收合东兵，飞檄西洱，汝急应兵会善阐。”又作
诗二章曰：珊瑚勾我出香闺，满目潸然泪湿衣。冰鉴
银台前长大，金枝玉叶下芳菲。乌飞兔走频来往，桂
“馥梅香不暂移。惆怅同胞未忍别，不因含恨在生离。”
又云：“何彼秾秾花自红，归车独别洱江东。鸿台燕苑
难经目，风刺霜刀易塞胸。云旧山高连水远，月新春
叠与秋重。泪珠恰似通宵雨，千里关河几处逢。”〈按云南通
志羌娜大理人一名僧奴段功女至正间人〉

《南翁梦录》：陈太王女号曰韶阳。方坐蓐时，王已旬月
不豫，数遣人起居。左右绐曰：“王已平复无事。”至弃世
日，忽闻钟声连响，曰：“得非不讳事耶？”左右绐之不听，
乃恸哭长号，气绝，瞑目而逝。

《闽书》：翁氏，御史庆长女也。庆奉敕巡钞四川，不避权
贵。又奉敕武当山，献元帝眼珠，赐一品服以行。亡何，
坐累下狱。庆无子女，诣阙上书请代。仁孝皇后召入
宫，留之三月，为宫中女师，人以比“缇萦”云。

《武进县志》：崇祯间，东门有顾孝妇，钱氏女也。适归宁，
顾举家病疫，妇踉跄归视病人，闻床第间窸窣作声，
数鬼窃窃私语曰：“孝妇来矣，我等当避去。”俄孝妇抵
家，病寻愈。

《上海县志》：“陆家行陶氏仆妇夏氏，夫姓曹，以父有少
子，异室而居。夏孝甚，每以酒肉窃食其翁。翁饥，夏以
鸡卵四沸酒食之。夫归，疑夏食所私，詈之。夏含愤，伺
夫出，阖扉自缢。邻媪排闼视之，气已绝，驰告夫归，将
入殓矣。忽黑云疾飞，雷电绕户百馀匝，而夏复活。此
崇祯十三年六月十三日事。今历癸亥，年七十而强
饭如故。”

《建德县志》：“孝女高子，家斗岭之冲坑山。幼持篮与父
采栗山上，其地时方发虎，高子父适与虎遇，高子急
以所持篮投虎，适蒙虎头，虎性烈，咆哮跳跃，愈不能
脱，猛力无所用，逐者渐众，须臾就擒。”

《莆田县志》：“方登銮有女名雨娘，嫁周姓，家贫，事舅姑
孝。舅为县吏卒，官迫其夫承役。会兵兴，夫避姑系狱，
氏请代不从，即欲自杀，捕者索贿无所得，詈之，遂投
井死。官廉得其状，出姑狱，夫得免。”

《韩诗外传》：高子问于孟子曰：“夫嫁娶者，非己所自亲
也，卫女何以得编于诗也？”孟子曰：“有卫女之志则可，
无卫女之志则怠。夫道二，常之谓经，变之谓权。权怀
其常道而挟其变权，乃得为贤。夫卫女行中孝，虑中
圣，权如之何？《诗》曰：‘既不我嘉，不能旋反。视尔不臧，我
思不远’。”

《吴越春秋》：吴谋伐齐，齐侯使女为质于吴王，因为太
子波聘齐女。女思齐，日夜号泣，因乃为病。阖闾乃起
北门，名曰望齐门，令女往游。女思不止，病日益甚，乃
至殂落。女曰：“令死者有知，必葬我于虞山之巅，以望
齐国。”阖闾伤之，正如其言。

《水经注》：蜀郡太守姓王，字子雅，南阳西鄂人。有三女，
无男，而家累千金。父没当葬，女自相谓曰：“先君生我
姊妹，无男兄弟，今当安神元宅，翳灵后土，冥冥绝后，
何以彰吾君之德？”各出钱五百万，一女筑坟，二女各
建石楼，以表孝思。楼高可七八丈，柱圆围二丈有馀，
石质青绿，光可以鉴，穷功绮刻，妙绝人工。

《南史孝义萧矫传》：萧矫妻羊，字淑袆，性至孝，居父丧，
哭辄吐血。母尝有疾，淑袆于中夜祈祷，忽见一人在
树下，自称枯桑君曰：“若人无患，今泄气在亥西南，求
白石镇之。”言讫不见。明日如言而疾愈。

《梦溪笔谈》：“海州东海县北有孝女冢，庙貌甚盛，著在
祀典。”孝女亦东海人，赣榆既非东海故境，则孝女冢
庙亦后人附会县名为之耳。

《岳阳风土记》：“南庙乃孝烈灵妃孝感侯庙。秦武陵令
罗君用因督铁运，溺水死，其女挈弟寻父尸不获，遂
相继赴水死，邦人哀而祀之，谓之罗娘庙。灵响寖著，
凡有舟楫往还，祈之利涉。”后唐明宗天成二年丁亥，
湖南马殷承制列姊在左，弟在右。元丰中，始赐今封。
岳人祷祀无虚日。旧在乌龟渡南，祝者以为不便，托
言神意，遂移今庙。按李濒《寄远》诗曰：“化石早曾闻节
妇，沈湘何必独灵妃。”其意似与今闻差异。

《泊宅编》：越州上虞县曹孝女墓，在江岸上，有大木二
株，一荣一枯。荣者枝干宛转，枯木外若抱父尸之状。
《古今记》：荆棺峡壁隙有棺，以荆为之。昔人有九子，父
死不能葬。一女编荆为棺，不知其人矣。谚曰：“九子不
葬父，一女打荆棺。”

《笋谱》：昔有新妇，不得舅姑意，凡所须索，必背时而逆
意。其妇善承顺，不违所要，皆巧图求变，而副舅姑无
以取责。姑一日岁暮而索笋羹，妇答即煮供上妯。娌
问之曰：“今腊月中何处求笋？”妇曰：“且应为贵，以顺攘
逆责耳。”其实何处求笋？姑闻而后悔，倍怜新妇。故谚
曰：“恭敬不如从命，受训莫如从顺。”

《暌车志》：“常州一村媪，老而盲，家惟一子一妇，妇一日作炊未熟，而其子呼之他所，妇嘱姑为毕其炊媪，盲
无所观，饮食成，扪器贮之，误得溺器，妇归不敢言，先
取其中洁者食姑，次以馈夫，其视器旁恶者，乃以自
食。良久天忽昼暝，觌其面不相睹，其妇暗中若为人
摄去，俄顷开明，身乃在近舍林中，坏衣间得小布囊”，
贮米三四升，适足供夕𫗦。明旦视囊中米复如故，宝
之至今。予始闻此事。窃谓昼暝得米，或孝感所致，如
郭巨得金之类。至谓囊米旦旦常盈，则颇近诞。然范
德老为人诚悫，恐必不妄传，而村妇一节如此，亦可
尚也。故录以为人之劝云。

《潜居录》：谢芬兰性至孝，虔奉观音大士。一日有老尼
至，袖中出药与芬兰曰：“此药专愈刀疮。”芬兰第受之，
不以为意。明年，姑大病，医祷弗效。芬兰吁天祝治，潜
入阁内，以刀刲股烹进于姑，而创大痛，忽追惟向药，
命婢取敷之，随敷生肉，若未尝伤人。以老尼即大士
也，孝之感神如此。

《虎荟》景定间，郢州村民一姊一弟偕樵。常日，姊樵归
爨，弟樵，鬻薪养母。一日，负薪归，为虎逐，弟登木，虎爪
其裾，姊拏虎尾呼曰：“虎食我，无食，弟弟死，母谁养？”虎
回视，置之而去。

《笔记》：“李于鳞平生极爱蔡姬，蔡姬孝，必侍太夫人匕
箸。一日姬手制小食进之，太夫人不下食。于鳞目摄
蔡姬，叱令啖尽，姬即时跽而谢无状。”

《济南府志》：“颜神镇，旧淄川地，城南有二女泉，泉上有
二女堂，今四脚石础犹存。盖闻昔有二女，悯其父母
老独无儿，共誓不嫁，投身净门，以资供养。泉上是其
出家处，碣石字迹灭没，不可读，今为龙泉寺。”

《济南府志》：晋郭缘生《续述征记》载梁邹城西有笼水，
云齐孝妇诚感神明，涌泉发于室内，潜以缉笼覆之，
故名笼水。唐李冘《独异志》：“淄川有女曰颜文姜，事姑
孝谨，樵薪之外，复汲山泉以供姑饮。一旦缉笼之下，
涌泉清冷可爱，时谓之颜娘泉。”宋碑：距淄之南五十
里，有水发源于山，足趋梁邹而贯乎清济。昔人构室
于源上以为祠。按《地志》：齐有孝妇颜文姜，常逾历山，
负汲新泉，奉姑所嗜。一旦感格，泉涌室内，泒流远注，
故名其地曰颜神水，曰孝水，祠曰颜文姜之庙。《宋敕》：
熙宁八年六月日，敕淄川孝妇颜文姜，特封顺德夫
人，仍赐“灵泉庙为额。”《蒙古碑》：淄川以南四十五里，有
孝妇颜文姜祠。自唐迄今，代有封爵。据今颜神镇属
青州府益都县，《淄川志》已不载文姜事，但颜神自元
至元二年始属青州，金以前本淄川南鄙孝妇、怀德
二乡地也。《李志》、宋碑、宋敕、《蒙古碑》历历可考，玆仍首
冠文姜，盖不忘厥初云。又按淄川之名，始于隋开皇
十八年。李《志》云：“淄川有女”，则文姜当在隋唐之际，而
晋《郭缘生记》载之阙里《颜氏陋巷志》亦载之，或亦秦
汉间人，未可知也。

《兖州府志》：“滕县人张祥妻徐氏，事姑甚孝，而姑不慈，
常禁其食，徐氏终无怨言。一日出饷而泣，遇一道人，
怪而问之，妇告之故。道人袖出桃一片与之曰：‘食此
可免’。徐氏吞之，数日不饥，姑疑且骇，益禁其食。又数
日，徐无恙也。由是不食者十二年，怀娠治生如常，里
人皆叹异之。”

《山西通志》：“陵川人，商微子之后。母杨氏感仙光而娠，
诞有奇德。继母吕氏御二女甚酷，二女事之甚孝，冬
月单衣跣足，使之采茹，二女泣血浸土，化为苦苗，其
叶有赤班，若血痕然。得一筐，以归奉母，母益怒，移家
壶关紫团乡。又令拾麦，外氏弗与遗穗，畏母捶楚，仰
天号诉。忽感黄云下降，少者先升，须臾黄云又降，长”
者亦升，俱换金缕绛衣、凤冠、绣屦，仙乐异香，经宿不
散，土人立庙祀之。宋崇宁间，赐谥“冲惠冲淑真人。